Prima TV a luat decizia de a continua colaborarea cu Șerban Huidu, principalul realizator al emisiunii Cronica cârcotaşilor, una dintre cele mai longevive de pe post.
Aseară a avut loc primul episod al noului sezon, cu Şerban Huidu, Codruţ Kegheş - Dezbrăcatu şi Gabriela Marin în postura de gazde.
"Pe 14 aprilie împlinim 24 de ani. Adică, ăsta e sezonul cu numărul 48. Continuăm să reprezentăm cu mândrie cârcotaşii din toată lumea care ne trimit gafe, bâlbe şi idei pe www.carcotasii.ro.
Fără ei noi nu reprezentăm nimic. Şi, pe această cale, le mulţumim şi le spunem că aşa vom rămâne cu toţii cârcotaşi până la capăt", a declarat Șerban Huidu, conform paginademedia.ro.
"Împreună cu Dezbră' şi Şerban, ne unim forţele pentru a eradica pentru totdeauna forţa malefică a bâlbei şi a exprimării greşite de la TV, care pare că a pus stăpânire pe toate canalele de televiziune din România cât am fost în vacanţă.
O vom face cu umor, în maniera noastră caracteristică, prezentându-vă cele mai noi subiecte şi "chifteluţe" care au sosit la redacţie de la voi. Denise Pilafai revine cu noi interviuri, Dezbrăcatu a făcut deja cele mai comice reportaje la evenimentele "high life" la care participă, iar în prima ediţie veţi asista în premieră la scandalul din sufrageria soţilor Şoşoacă", a punctat actrița Gabriela Marin.